
Usum atque elocutionem Suetonianam quamquam Thimm^) 
et Bagge^) quam diligentissime atque acutissime perscrutati 
sunt, tamen, cum universo Suetonii dicendi generi pervesti- 
gando operam navarent, multa et omisenmt et minus copiose 
exposuerunt. De coniunctionum usu in libris eorum fere nihil 
legitur. Itaque, quod disputationem suscepi diligentiorem de 
coniunctionum causalium apud Suetonium usu, ne studium 
atque laborem profuderim aut perdiderim, non vereor. Neque 
enim, quoniam nisi singulis persequendis disciplinam gramma^ 
ticam accurate fundatam exstrui non posse inter homines 
doctos constat, mihi persuadere possum, operae pretium non 
esse, harum particularum usum, ut plane dilucideque ante 
oculos versetur, patefacere atque illustrare. 

Ab hac disputatione procul esse volui eam partem libri 
Suetonii, qui „de illustribus viris" inscribitur, quae aetatem 
tulit; nam adeo mutilata atque exigua est, ut huic quaestioni 
tractandae non satis usui esse possit. Libros, ut hoc addam, 
ex quibus hanc disputationem componens fructum percepi, suo 
quemque loco indicavi; exempla autem allata ad editionem 
Rothii expressi, a quo tamen, si quis orthographiam spectat, 
saepius discessi, quia, ubique librorum auctoritati obsecutus, 
non certum aliquem scribendi modum retinuit^). 



1) „De usu atque eloeutione C. Suetonii TranquiUi" Regiomonti 1867. 

2) „De elocutione C. Suetonii Tranquilli" Upsalae 1875. 

3) Rothius in praef. p. XXXVI. 



§ 1. 

Quod. 

Instituenti mihi disputationem de „quod" particulae usu 
solius causalis, quam vocant, particulae „quod" vim ac ratio- 
nem definire difficillimum atque ineptissimum videtur, quia 
persaepe in angustias adducimur, utrum causalem particulam 
„quod" intellegamus an explicativam. Itaque, in universo par- 
ticulae „quod" usu quaecunque maximi ponderis atque momenti 
esse visa sunt, deinceps in medium proferre fructuosius esse 
putavi. Atque primum quidem neglecta modorum ratione de 
ipsa coniunctione „quod", deinde de modorum huic particulae 
subiunctorum usu maxime memorabilia annotabo. In materia 
autem disponenda in universum Kiihnerum ^) sequi mihi liceat, 
cuius exemplum laudantem etiam Guntherum ^) materiam com- 
posuisse video. 

I. De ipsa „quod'' coniunctione. 

Enuntiata, quae ex „quod" particula suspensa sunt, aut 
vim explicativam habent, ita ut enuntiationis principalis aut 
singula verba aut totam explicent sententiam, aut causam 
afferunt enuntiati primarii. 

1) Atque primum quideni non desunt exempla, in quibus 
,.quod" particula appositionem quandam explicativam intro- 
ducat aut substantivi aut pronominis demonstrativi in enun- 
tiatione principali collocati. Convertim.us „dass" „dass namlich". 

a) Substantiva coniuncta sunt cum enuntiatis a „quod'' 
pendentibus, quae, cum praecedentis substantivi vim accuratius 
explicent, appositionis vice funguntur. Reussius^), cuius 
libellum saepius mihi usui fuisse grato animo proflteor, hunc 
usum apud Tacitum in maioribus scriptis — in minoribus 
illum non exstare docet — tam frequentem invenit, ut „in 



1) „Ausfuhrliche Grammatik der lateinischen Sprache". llauuover 
1877—79. II, 2, § 192. 

2) „De coniunctionum causalium apud Quintilianum usu" Ilalis 1881. 
Libcllum saepius non sine emolumento inspexi. 

3) „De coniunctionum causalium apud Tacitum usu" Ilalis 1876. p. 21. 



numerum proprietatum Taciti dicendi generis eum coUocare'' 
non dubitaverit. Neque Suetonii Caesarum vitis haec dicendi 
ratio, quamquam rarius occurrit, omuino deest. 

Nominativum vel dativum substantivi enuntiatione causali 
ex „quod" suspensa explicari, exemplis compix)bare non possum. 
In genetivo autem substantivum, quod explicatur, positum est 
Ct. 12: ,5praecesserat de eo fama saevitiae simul atque ava- 
ritiae, quod civitates Hispaniarum Galliarumque .... gra- 
vioribus tributis, (juasdam etiam murorum destructione punisset 
et . . . . atfecisset, quodque oblatam coronam auream librarum 
quindecim conflasset ac tres uncias, quae ponderi deerant, 
iussisset exigi". IUud „gravioiibus tributis punire" saevitia 
est, illud „conflare atque exigei-e'' avaritia. 

Accusativi liaec afferre possum exempla: C. 7: „animad- 
versa .... Magni Alexandri imagine ingemuit, et quasi pertae- 
sus ignaviam suam, quod nihildum a se memorabile actum 
esset, . . . efflagitavit." Enuntiatum causale, quae fuerit 
ignavia, explicat, cuius Caesarem pertaesum est. Dom. 10: 
„Aelium Lamiam (sc. interemit) ob suspiciosos quidem, verum 
et veteres et innoxios iocos, quod . . . dixerat, quodque re- 
sponderat." 

Neque huc referre dubito Cl. 40: „de quaestore^) quodam 
candidato inter causas suflfragationis suae posuit, quod pater 
eius frigidam aegro sibi tempestive dedisset." Haec enim 
verba profecto ita constnienda sunt: inter causas posuit eam 
causam, quod . . . dedisset. Porro Cal. 19: „avum meum 
narrantem puer audiebam, causam operis ab interioribus aulicis 
proditam (sc. eam causam), quod Thrasylus mathematicus 
anxio Tiberio . . . affirmasset.'' 

In ablativo substantivum collocatum est Cl. 25: ,,Ger- 
manorum legatis in orchestra sedere permisit, simplicitate 
eoTum et fiducia commotus, quod in popularia deducti, cum 
animadvertissent Parthos et Armenios .sedentes in senatu, ad 
eadem loca sponte transierant, nihilo deteriorem virtutem aut 
condicionem suam praedicantes :^' et Dom. 14: .,minimis etiam 
suspicionibus praeter modum commovebatur; ut edicti . . . . 



') Rothium, qui Beroaldo, Graevio, Ernestio praecedentibus correctioneni 
^quaesturae*" adoptavit, minime iaudare possum. Bene enim Wolfius contra 
Ernestinm monet, candidatum illum intellegi posse vel quaesturae vei alius 
muneris. 

gratiam facere non alia magis re compulsus credatur, quam 
(sc. ea re compulsus) quod sparsi libelli .... erant." Itera 
Vit. 4. 

His locis simillimus liic est, cuius interpretatio quidem 
non plane certa est, Ner. 41: „cetera convicia, ut falsa, noii 
alio argumento refellebat, quam (sc. eo argumento) quod etiam 
inscitia sibi tanto opere elaboratae perfectaeque a se artis 
obiceretur." Quae quidem verba Bremio auctore hunc in 
modum accipias velim: „cetera convicia, ut falsa, non alio 
argumento refellebat, quam hoc argumento: omnia convicia 
falsa essB, iam inde perspicuum esse, quod etiam inscitia sibi 
artis citharoedicae obiceretur." Neque minus apte hic con- 
ferendum puto Ner. 30: „laudabat mirabaturque avunculum 
Gaium nullo magis nomine, quam (sc. eo) quod .... prode- 
gisset." 

Substantivum ex praepositione „de" suspensum explicatur 
Cal. 35 : „Ptolemaeum .... non alia de causa repente per- 
cussit, quam quod .... animadvertit.'' Ex praecedentibus ver- 
bis „non alia de causa" post „quam" vocem supplenda sunt 
„ea de causa". 

De iis, quae legimus A. 66: „desideravit nonnunquam 
M. Agrippae patientiam et Maecenatis taciturnitatem, cum 
ille ex levi frigoris suspicione, et quod Marcellus sibi ante- 
ferretur, Mytilenas se . . . contulisset, liic .... prodidisset'', 
facere non possum, quin pauca annotem. Nihil dico de men- 
dosa codicum scriptura „rigoris", pro qua sine dubio Lipsius 
optimein textu coUocavit „frigoris" „Abnahme derZuneigung"; 
sed Bremio assentiendum esse nego, qui verbis „et quod . . . 
anteferretur" auctorem nihil nisi vocem „frigoris" explicare 
velle dicit, quamquam concedo, a Suetonio saepissime verba 
ita coniungi, ut sequentibus verbis, particula quadam copula- 
tiva vel alius generis introductis, ea, quae praecedunt, accu- 
ratius definiantur. Unum alterumve, ne longus sim, ponam 
ex infinita fere copia exemplum maxime idoneum. 

C. 68: „centuriones cuiusque legionis singulos equites e 
viatico suo obtulerunt, universi milites gratuitam et sine 
frumento stipendioque operam.'" Gratuita opera militum opera 
sine frumento stipendioque est. 

A. 14: „incolttmis ac sine iniuria."^ Incolumis est sine 
iniuria. 

Ner. 25: „dehinc, diriito Circi maximi arcu, per Velabrum 
forumque Palatium et Apollinem petiit." Hoc loco Ernestius 
non recte Apollinem intellexit Capitolinum, nam „et" parti- 
cula „und zwar" vertendum est; dilucide enim Baumgarten- 
Crusius disputat „Palatium et ApoUinem" esse montemPala- 
tinum templumque ApoUinis in ► eo monte situm , quoniam 
artium, non belli fuisset victoria." 

Baumgarten-Crusius in „corollario de genere dicendi 
Suetonii" lianc dicendi rationem Suetonio usitatissimam universa 
„pleonasmi'' significatione complexus haec disserit: „Ad fa- 
cilitatem cognitionis secundum partes orationes, quas dicunt, 
iuncta ab auctore vocabula disposuimus.^) In plerisque auc- 
tam additamento vim sententiae, vel interpretationem priori 
accessisse, et primo aspectu apparet, et passim in ipso indice 
monuimus. Sed ita assuevit scriptor rei, ut praeter necessi- 
tatem etiam et inepte augeat subinde voces, in quibus distin- 
guendis si quis labcJi-are velit, argutari eum saepius et ope- 
ram peniere oporteat." 

Hanc igitur verba coniungendi rationem apud Suetonium 
valde fluctuare quamquam manifestum est, tamen Bremium 
structuram verborum „ex levi frigoris suspicione et quod .... 
anteferretur" perperam interpretatum esse contendo.. Non 
solum vox „frig<)ris" explicatur, sed nova etiam adiungitur 
causa, ita ut inconcinnitas illa elocutionis, de qua Reussius 
1. 1. p. 9. Draegerum*) secutus agit, hic sit statuenda: „ex 
inconcinnitate quadam haud raro inter enuntiata causalia et 
substantiva, participia etc, quibus causa aliqua continetur, 
parataxis exsistit". Liceat autem, quo magis legentium com- 
modis seiTiam, omnes locos, quibus hanc inconcinnitatem apud 
Suetonium depreliendi, iam hic commemorare, quamquam his 
iii exemplis non solum explicativam „quod" particulae vim 
statuendam esse scio, sed etiam causalem. 

„Et quod" causae affirmative expressae alteram addit 
Cal 39: „modo avaritiae singulos increpans, et quod non 
puderet eos locupletiores esse quam se." Scriptori concinni- 
tatis appetenti atque elegantiae maioris verba certe hunc in 



') Memorabilia hac de scribendi consuetudine Suetoniana etiam Bremius 
in annotatione ad C. 49. verba: „ad cyathum et vinum'' collegit. 

2) „Ueber Sjntax und Stil des Tacitus'* Leipzig 1874. § 233,14. 

modam coniiingenda erant: modo avaritiae singulos increpans 
et impudentiae, quod locupletiores essent quam se, ita ut 
enuntiatum ex „quod" suspensum et avaritiam et impudentiam 
explicaret. Porro Cl. 46., quo loco non minus explicativa 
paiticulae vis invenitur: „praesagia mortis eius praecipua 
fuerunt: exortus crinitae stellae, quam cometen vocant, tac- 
tumque de caelo monumentum Drusi patris, et quod eodem 
anno ex omnium magistratuum genere plerique mortem obie- 
rant." Causalis contra signiflcatio est Cl. 11: „tribunis modo 

ac centurionibus paucis interemptis, exempli si- 

mul causa et quod suam quoque caedem depoposcisse (sc. eos) 
cognoverat." 

„Vel quod" formula utitur Suetonius, ut novam causam 
adiungat, Cal. 27: „multos condemnavit, aut .... coer- 

cuit, aut dissecuit; nec omnes gravibus ex causis, 

verum male de munere suo opinatos, vel quod nunquam per 
genium suum deierassent." Usitatius fuit: verum quod male 
opinati essent, vel quod . . . deierassent. A. 7. „quod" expli- 
cativam liabet vim: „infanti cognomen Thurino inditum est in 
memoriam maiorum originis (i. e. in memoriam eius rei, quod 
maiores inde originem duxerant), vel quod regione Tluirina 
recens eo nato pater rem prospere gesserat." 

Causam negative expressam Suetonius corrigit „sed quod" 
particulas usurpans. Sic Cal. 17: „tertium (sc. consulatum) 
Lugduni iniit solus, non, ut quidam opinantur, superbia 
neglegentiave, sed quod defunctum sub Calendarum diem 
coUegam rescisse absens non potuerat." 

b) lam exempla in medium profero, ubi „quod'' particula 
aliquid affert, quo pronomen correlativum enuntiati principalis 
explicetur; germanico sermone dicimus: „der Umstand dass". 

In nominativo casu pronomina posita sunt. Legimus 
„illud quod" CI. 29: „uam illud omnem fldem excesserit, quod 
uuptiis, quas Jfessalina cum adultero Silio fecerat, tabellas 
dotis et ipse consignaverit ^)." „Non aliud" praecedit Tib. 49: 
„ut quibusdam non aliud sit obiectum, quam quod partem rei 
familiaris in pecunia haberent." Pronomen demonstrativum 



1) Quo de loco etiam sub e, p. 15. et sub II, 2, a, p. 24. nonnulla 
disputantur. 

in numero plurali positum est, ita ut reperiamus „ill^ quod", 
Cl. 16: „fuerunt et illa in censura eius notabilia, qnod .... 
imperavit; quodque .... proposuit." 

Plerumqjie autem Suetonius pronomen demonstrativum in 
enuntiatione primaria omisit, id quod etiam Giintherus 1. 1. 
p. 22. de Quintiliani usu docet et Reussius 1. 1. p. 24. de 
Taciteo. Sic A. 14: „saluti fuit (sc. id), quod, qui desidera- 
batur, repente comparuit incoiumis ac sine iniuria". A. 88: 
„nam quod saepe .... aut permutat aut praeterit, communis 
hominum error est." Sed hoc de loco infra sub I, 2, d, ube- 
rius dicendum est. cumBaumgarten-Crusius elliptico particulae 
„quod" usui hic locum dederit. 

Porro nominativus „id" omittitur C. 50: „exprobratum 
est quod"; C. 68: „testimonio est, quod"; A. 51: „cum 
obiceretur, quod"; Tib. 61. et 49. et Ner. 37: „obiectum est, 
quod". Ex M. Antonii autem epistola ad Augustum data 
haec verba sunt A. 69: „quid te mutavit, quod reginam ineo?" 

His in exemplis enuntiationes causales pro subiecto po- 
sitae sunt. Sed cum saepissime fieri soleat, ut enuntiata a 
„quod" pendentia obiecti vice fungantur, Suetoniusque semper 
accusativum pronominis in enuntato primario omiserit, rem 
exemplis comprobare nolo. Hoc unum commemoro, minime 
huc pertinere C, 86. Nam si legimus: „suspicionem Caesar 
quibusdam suorum reliquit, neque voluisse se diutius vivere 
neque curasse, quod valetudine minus prospera uteretur; ideo- 
que .... neglexisse . . . ", certe cum Baumgarten-Crusio 
faciendum est, qui in indice sub voce „quod" recte monet: 
„cave „quod" ne referas ad vocem curasse, ut Perizonius erravit 
ad Sanct. p. 619. ed. Scheid." Neqne enim, quod Caesar non 
curaverit, explicatur, sed causa additur, cur Caesar diutius 
vivere neque voluerit neque curaverit. 

Genetivi explicati duo exempla occurrunt. A. 7: „infanti 
cognomen Thurino inditum est in memoriam maiorum originis, 
vel quod regione Thurina recens eo nato pater Octavius ad- 
versus fugitivos rem prospere gesserat," id est: cognomen 
inditum est in memoriam maiorum originis, vel in memoriam 
eius rei (des Umstandes, dessen), quod pater et quae sequ. 
Item Cal. .39: „poenitentiam simulans (sc. eius rei), quod 
principalium rerum privatis copiam faceret." 

Ablativus „eo" subaudiendus est A. 37 : „nec obtinuit, . . . 

reclamantibns cttuctis satis inaiestatem eius imminui (sc. eo. 
dadurch dass). quod honorem eum non solus sed cum altero 
gereret.'' Porro CI. 29: ,,offlcio milites functos, quod . . . . 
ultro procucumssenf' ; G. 20: „maxime irritati, quod . . . exierat 
in vulgus"; G, 6: „maxime insignis, quod . . . cucurrit". A. 99: 
„unum . . . signum alienatae mentis ostendit, quod subito pave- 
factus .... questus est". 

Kestat, ut pauca disputem de G. 3: „qai primus Sulpi- 
ciorum cognomen Galbae tulit, cur aut unde traxerit, ambi- 
gitur. Quidam putant, quod oppidum Hispaniae frustra diu 
oppugnatum illitis deinum galbano facibus succenderit; alii, 
quod in diuturna valetudine galbeo, id est remediis lana invo- 
lutis, assidue uteretur; nonnulli, quod praepinguis fuerit visus, 
quem Galbam Galli vocent; vel contra, quod tam exilis, quam 
sunt animalia, quae in aesculis nascuntur appellanturque 
galbae." Hoc enim loco in dubio relinquitur, utrum „quod" 
causalem habeat significationem an explicativam. Hlud „unde" 
enim respicienti optimo iure „inde" ante „quod" particulam 
supplendum esse videbitur, ita ut „quod" sit explicativum, qui 
sententiarum nexus maxime mihi placet propter vocis „tra- 
hendi" vim ; tamen propter „cur" vocem non minus recte par- 
ticulae „quod" causalem vim tribui posse, quis est, quin con- 
cedat? 

c) Videamus nunc, qui sit dicendi formularum „nisi quod" 
et „tantum quod" usus Suetonianus. „Praeterquam quod" 
non legitur. 

„Nisi quod" „ausgenommen ^dass" „allerdings" quattuor 
locis legitur post enuntiationera affirmative expressam. Atque 
ad significationem explicandan^ atque usum huius formulae 
quod attinet, Reussius 1. 1. p. 26. et Guntherus 1. 1. p. 26. 
optime Wexium sequuntur, qui ad Taciti Agr. 6. hac de for- 
mula haec docet: „Nisi quod" dicunt Latini, cum limitant 
pronuntiatam aliquam sententiam, ita ut, quod universe et 
absolute enuntiatum est, exceptionem aliquam habere et ali- 
quatenus restringendum esse adiciant." De grammatica vero 
huius formulae explicatione , nisi quod negandum contendo 
„quod" particulam talibus in enuntiatis „esse et manere caii- 
salem", Schwarzio assentior ad Plin. Paneg. 86, 5. haec com- 
mentanti: „hanc ipsam locutionem primum quidem speciem 
quandam pleonasmi prae se ferre, sicuti istas particulas „uisi 

si" .,quod si" etc, sed re ipsa magis ellipsin involvere, per 
quam auctor se quasi corrigat; atque adeo illam particulam 
exceptivam „nisi" pro „sed" sive „verum'' poni; particulam 
autem „quod" esse et manere causalem". Quae si in univer- 
sum probaverimus, huiusmodi elocutionis exempla Suetoniana 
facile interpretabimur; quae enim ad sententiam explendam desi- 
derabimus, ex principali enuntiatione facillime addere poterimus. 

Legitur „nisi quod": Dom. 4; C. 45; Vesp. 4; Vit. 7. 

Dom. 4 : „assidentibus Diali sacerdote et^ coUegio Flavia- 
lium pari habitu, nisi quod illorum coronis inerat et ipsius 
imago." Probe etiam hoc de loco Schwarzius 1. c: „nisi 
quod" i. e. verum ex ea parte non par erat habitus, quod". 
Suetonius absolute pronuntiatam sententiam „pari habitu 
assedisse sacerdotes'" ita restringit enuntiato per „quod" in- 
troducto, ut coronas dissimiles fuisse scribat: principem ge- 
stasse coronam „cum effigie Jovis ac Junonis Minervaeque", 
sacerdotes etiam principis cum imagine. 

C. 45: „fuisse traditur excelsa statura valetudine 

prospera; nisi quod tempore extremo repente animo linqui 
atque etiam per somnum exterreri solebaf, i. e. valetudine 
prospera, verum non per omnem aetatem, quod extremo tem- 
pore . , . . solebat. Verbis a „nisi quod" pendentibus vox 
„prospera" accuratius terminatur vel potius corrigitur. 

Vesp. 4: „exin sortitus Africam, integerrirae nec sine 
dignatione^) administravit, nisi quod Hadrumeti seditione 
quadam rapa in eum iacta sunt." Determinatur ,,nec sine 
dignatione", ita ut hunc in modum verba coniungenda sint: 
summa cum dignatione administravit, verum non semper ho- 
nore auctus est, quod aliquando . . . iacta sunt. 

Denique accedamus ad Vit. 7., quo loco, quid auctor ex- 
plicare velit additamento particulis „riisi quod'* facto, pror- 
sus intellegimus, cum, quid ad sententiam explendam addendum 
sit, non in promptu sit. Verba haec sunt: „a Galba in in- 
feriorem Germaniam contra opinionem missus est. Adiutum 
putant T. Vinii suffragio, tunc potentissimi, et cui iam pri- 
dem .... conciliatus esset; nisi quod Galba prae se tulit, 
nullos minus metuendos, quam qui de solo victu cogitarent, 
ac posse provincialibus copiis profundam eius expleri gulam, 



^) i. e. dignitate, honore; cf. Bremiumad Cal. 24. 

ut cuivis evideiis sit, contemptu uiagis quam gratia electum."^) 
Sine dubio Suetonius verba „adiutum putant T. Vinii suf- 
fragio" certius definire vult. EUipsis autem commode expleri 
posse mihi videtur, si quis enuntiationem illam consecutivam 
respicit, quara auctor verbis a „nisi quod" pendentibus addit : 
„ut cuivis evidens sit, contemptu magis quam gratia electum." 
Itaque sententias hunc in modum conecto: adiutum putant 
T. Vinii suffragio, verum cuivis evidens esse debet, non illius 
suffragio, sed contemptu magis Galbae quam gratia eum 
electum esse, quod Galba prae se tulit etc. Similiter hunc 
locum Burmannus in editione sua*) interpretatur. 

„Tantum quod" formulae, quam Kuhnerus 1. 1. II, 2, 
§ 192, 2, b, sic explicat: „tantum (=tantillum) temporis ex- 
actum est, quod", duas significationes apud scriptores inveni- 
mus: aut eandem atque „nisi quod" significationem habet, 
cuius significationis .nullum in vitis Suetonii inest exemplum, 
aut descriptionem continet temporis modo praeteriti et idem 
valet atque adverbium „vixdnm" „kaum erst" „eben erst". 
Ad hanc significationem „tantum quod" apud Suetonium quater 
accedit, omnibus locis adverbialiter sine verbo finito positimi. 
Sic A. 63 : „Juliam primum Marcello .... tantum quod pueri- 
tiam egresso . . . nuptum dedit." Participio etiam a^ltero loco 
„tantum quod" additum est, Vesp. 5 : „evenit, ut medicus den- 
tem ei ostenderet, tantum quod exemptum", ablativo absoluto 

autem Ner. 6: „Nero natus est XVIII. Cal. Jan. 

tantum quod exoriente sole, paene ut radiis prius quam terra 
contingeretur."*) 

In enuntiatione relativa „tantum quod" collocatum est 



') Comprobare non possum Ruhukeuii seutentiAm, qui in „scholii3 
in Suetonii vitas Caesarura" a Jac. Geelio editis „nisi quod'* hoc loco par- 
ticulis „sed tamen** interpretatur. Hunc enim in modura huius dicendi 
formulae vim explicatiorem reddi posse nego. 

^) Amstelaedarai 1736, 4. 

*) Hoc loco dubium est, utrum „terra'* sit ablativus an nomiuativus. 
Sed cura hic de praesagiis agatur, quae Neroni imperium portenderint, 
neque de vetere more infantem receos natum nuda in terra sistendi, cum 
Baumgarten - Crusio facio, qui verba „ut radiis contingeretur" sic inter- 
pretatus est : „ut Nero prius fere radiis contiugeretur, quam terra his radiis 
contacta est", contra Bremium, qui, cum res pro praesagio accipienda sit, 
nescio quomodo haerere potuerit hac in interpretatione. 

A. 98: „vectores nautaeque de navi Alexandrina, quae tantum 
quod appulerat, .... eximias laudes congesserant." 

d) Post verba „accedit" „addo" similia aut post verba 
„praetereundi" his in libris particulam „quod'' non legimus; 
neque post verbum ..facio'' cum adverbio aliquo coniunctum 
nisi A. 64., quo loco scriptor non ipse loquitur, sed Augusti 
verba tradit, qui nobilissimo cuidam iuveni scribit: „parum 
modeste fecisse eum, quod filiam suam Baias salutatum 
venisset." 

e) Digna praeterea, quae iterum commemorentur, sunt 
dtto exempla, quae a latini sermonis legibus aliena esse vi- 
dentur. Saepius enim apud posterioris aetatis scriptores — 
quamquam rt6 prioribus quidem hic usus omnino deest — 
post verba „sentiendi" aut „declarandi" particulam „quod'' in- 
venimus. Kuhnerus^) et Draegerus*) inter exempla ex aliis 
scriptoribus petita ex Suetonii scriptis Cl. 29. et Tit. 8. 
afferunt. Quae quidem exempla quaraquam paulo insolentiora 
esse videntur, tamen, quia „quod" particula facillime excusatur, 
non nimis graviter in Suetonium invehi debemus. Si enim 
legimus Cl. 29 : „nam illud omnem fidem excesserit, quod nup- 
tiis, quas Messalina cum adultero Silio fecerat, tabellas dotis 
et ipse consignaverit", verba „omnem fidem excesserit" profecto 
nihil significant, nisi „vix credibile fuerit;" sed cum enun- 
tiato ex „quod" suspenso enuntiati principalis pronomen 
„illud" explanari luce clarius sit, auctorem accusativo cum 
infinitivo usum non esse, prorsus non mirabimur. Idem cadit 
in alterum locum, Tit. 8., quo pronomen demonstrativum ex 
usu Suetonii omissum facile subauditur: „recordatus quondam 
super cenam, quod nihil cuiquam toto die praestitisset, me- 
morabilem illam meritoque laudatam vocem edidit." Quae cura 
ita sint, utruraque locum sub I, 1, b collocare non dubitavi. 

His annectam, haudquaquara me probare Reussii senten- 
tiam, qui 1. I. p. 25. haec disserit: „utramque constructionem 
copula „que'' coniunctam legi apud Tacitum Ann. XIV. 6: 
„reputans ideo se fallacibus litteris accitam et honore prae- 
cipuo habitam (sc. esse), quodque litus iuxta .... navis . . . . 



>) 1. 1. II., 2, § 192, 2, A. l.f. 

2; „Historische Syntax der lateinischen Sprache". Leipzig 1874, 77. 
§ 379. 

concidisset ;" sed Kuhneriim sequor, qui 1. c. „quodque" sic 
interpretatur : „et id quod'^ „und den Umstand dass'^ 

His exemplis nonnuUa simillima sunt, in quibus Suetonius 
pro accusativo cum infinitivo particulis „tanquam'- et „quasi'' 
usus est. Hoc facillime eo excusatur, quod auctor modestia 
quadam ductus has particulas usurpat, simulatque non certam 
rem satisque notam, sed dubiam tradit vixque credibilem. 
Sic substantivis „rumor" „opinio'' „suspicio" „fama" interdum 
„quasi'' aut „tanquam" adiungitur pro accusativi cum infini- 
tivo constructione. Exempla inveni haec : 

A. 14: .,rumore . , . dilato, quasi . . . necasset;" Tib. 11 : 

„sed increbrescente rumore, quasi commoraretur**. ^) 

A. 6: „concepta opinione veteri, quasi .... obiciatur;'* 
Tib. 39: „constanti et opinione et sermone paene omnium, 
quasi neque rediturus . . • . et obiturus (sc. esset)." 

Tit. 5: „unde nata suspicio est, quasi .... temptasset.'' 

Dom 22: „eratque fama, quasi ipse develleret." 

Paulo maiore audacia Suetonius his duobus locis utitur: 

Tib. 21 : „scio vulgo persuasum, quasi vox Augusti per 

cubicularios excepta sit," et Tit. 8: „<iuin et admonentibus 
domesticis, quasi plura poUiceretur, quam praestare posset, 

.... AlL. 

„Tauquam'' particula sequitur A. 6 : „tenetque vicinitatem 
opinio, tanquani et natus ibi sit." 

2) Accedamus nunc ad ea enuntiata a „quod" pendentia, 
quibus causa additur enuntiationi principali. 

a) Atque primum quidem coniunctionem „quod" ex iis 
verbis suspensam commemorabo, quae animi affectum signi- 
ficant, ut „delector" „miror'' alia, sicut ex verbis „reprehen- 
dendi" „laudandi" similibus. Hic enim praecipue dubium sae- 
pius est, utrum „quod" particulae vis explicativa sit tribuenda 
an causalis, ita ut hic usus tanquam transitum praebeat a 
„quod*' particula explicativa ad „quod" causale*). Supersedeo 
autem exemplis illustrare, quotiens Suetonius post eadem haec 



1) Contra Vesp. 6: „simiil rumor dissipatus, destinasse victorem Vi- 
tellium etc." Corn. Nepos Dion. X, 1 : „celeri rumore dilato, Dioni vim 
allatam.'* 

2) Itaque in hac materiae parte disponenda a Kiihnero discedere haud 
iniquum putavi. 

verba accusativum cum iiifinitivo posuerit, cum Baumgarten- 
Crusius in clave sub vocibus ipsis huius enuntiationes coniun- 
gendi rationis exempla copiose collegerit. Legitur autem 
„qnod" post haec verba: 

„aspemor quod": Ner. 6. 

,,conqueror quod": A. 66; .,queror quod": Tib. 52; 

Cal. 31. 
„delector quod": Tib. 40. 
„doleo quod'*: Tib. 52. 
„exacerbor quod": Vit. 14. 
„invisus quod", ut hoc adiciam, A. 10. 
„irrideo quod": Dom. 14. 
„initor quod": Gr. 20. 

„miror quod": Ner. 30; Vesp. 5; Dom. 1; Ner. 2. 
„offensus quod": C. 19; „offensior quod": Ner. 2. 
„teiTeor quod": Tib. 60. 
„tristior quod — quodque"; Tit. 10. 

Similia sunt „exoptatissimus quod": Cal. 13. et „poeni- 
tentiam simulans quod": Cal. 39. 

Post verba „accusandi" „laudandi" similia: 

„ut falsum arguo quod" : C. 81 ; „ut subditivum arguo 

quod": Ner. 7. 
„collaudo quod": A. 93; Tib. 32. 
„corripio quod": A. 53; Tib. 32; Ner. 39. 
„exprobro quod": C. 50; Tib. 56. 
„gratias ago quod": Cl. 15; 37; Vesp. 2. 
„gratiam refero quod": Tib. 20. 
„gratulor quod": Tib. 60. 
„noto quod": A. 39; Cl. 16; „noto levitatis nomine 

quod": Tib. 3; „ignominia noto quod": Tib. 19. 
„obicio quod": A. 51; Tib. 49; 61; 61; Ner. 37. 
„obiurgo quod": Cal. 45. 
„reprehendo quod": A. 45; Cl. 39; Vesp. 23. 
„suspicio quod": Tit. 7. 

Bis, ne hoc omittam, Suetonius post verba, quae animi 

affectmn significant, liberius non „quod" sed „si" particula 

utitur: A. 79: „gaudebatque, si qui sibi acrius contuenti .... 

vultum summitteret", et Cal. 23: ..succensebatque, si qui vel 

oratione vel carmine imaginibus eum Caesarum insererent." 

2 

Neque minus hic conferendum esse puto Cl. 38: ^.Ostiensibus, 
quia .... non miserint, graviter correptis." 

luvat panca hic addere de „quasi" „velnt" „ut" „tan- 
quam" particulis. Vitas Suetonianas enim inspicienti has 
particulas interdum apud Suetonium ad causalem particulae 
,,quod" signiflcationem accedere, plane pro certo erit. Hunc 
usum apudTacitum creberrime locum habere, Reussius 1. 1. p. 
25. docet itemque Draegerus l. l. § 536., qui per errorem qui- 
dem huius usus exempla apud alios scriptores haudquaquara 
inveniri contendit.^) Nam si quid iudicare possum, non pauca 
exstant exempla Suetoniana huc spectantia. Scriptor his par- 
ticulis usus esse videtur, ubi non de sua ipsius sententia nos 
certiores facit, sed quae aliis causa visa sit indicat. Quod 
quo facilius perspiciatur, liceat mihi unum alterumve exemplum 
delibare maxime perspicuum. 

Suetojiius A. 94. de Catuli somnio agit illumque loquen- 
tem inducit per orationem obliquam: „animadvertisse se in 
gremio Capitolini Jovis eundem puerum, quem cum detralii 
iussisset, prohibitum monitu dei, tanquam is ad tutelam rei- 
publicae educaretur'*. „Tanquam" hoc loco pro „quod" parti- 
cula propter modestiam quandam positum est. Vit. 14 : „suspec- 
tus et in morte matris fuit,quasi (weil angeblich) aegrae praeberi 
cibum prohibuisset'\ Tib. 8: „quorum (sc. ergastulorum) 
domini in invidiam venerant, quasi exceptos supprimerent." 
Cl. 10: „miserante obvia turba, quasi ad poenam raperetur 
insons". 

Nonnunquam hae particulae adverbialiter sine verbo finito 
positae causalem quandam continent significationem, ut Gr. 12: 
„cohortem . . . remisit, quasi proniorem"; Ner. 35: „An- 
toniam .... quasi molitricem novarum rerum interemit"; 
Tib. 50: „Liviam gravatus, velut . . . vindicantem" ; Tib. 2: 
„societatem . . . . ut parum salubrem iniri dissuasit". *) 

Quibus locis omnibus quamquam concedendum est in his 



*) Conferas velim Guntherum 1. 1. p. 36.: „reprehendo tanquam" pro 
^quod" ex Quint. IX, 4, 53. 

2) Etiam particuhie, ^quasi" iu usu non deest exemplum inconcin- 
nitatis illius, de qua supra egi; parataxis enim est inter substantivum et 
enuntiatum causale per „quasi" inchoatum Yit. 6: „hunc heredem . . . inter- 
emit, insimulatum insuper parricidii et quasi paratum ad scelus venenum 
ex conscieutia hau^^siset". 

particulis vim comparativam inesse, tameii etiam causalem 
quandam significationem eas Iiabere, nemo non intelleget. 

b) Annectam verbis „reprehendendi'' „laudandi" similibus 
verba puniendi vim continentia vel ipsam aliquam poenam 
significantia. Suetonius eiusmodi verbis causam particula 
„quod" addit his locis: 

„punio quod": Tib. 61. 
„iudicium maiestatis subeo quod": Tib. 2. 
„moveo senatu quod'': Dom. 8; „removeo quaestura 
quod": Tib. 35; „summoveo honore, Italia quod": 
Cl. 9; A. 45. 
„relego quod": Cal. 25; Cl. 38; Ner. 35. 
„extorres oppido ago quod": A. 12. 
„in carcerem conicio quod": C. 17. 
„ha^ae subicio quod": A. 24. 
„C9,nibus obicio quod": Dom. 10. 
„crura frango quod": A. 67; Tib. 44. 
„cruce afficio quod'': Gr. 9. 
„contrucido quod": Cal. 48. 
„interimo quod": Cl. 11; Vit. 14; Dom. 10. 
„occido quod"^): Ner. 5; 35; sexies Dom. 10. („capite 
punio quod": Oth. 1; „capitali poena condemno 
quod": Dom. 14.) 
Exemplum propter dicendi varietatem maxime memorabile 

legimus Dom. 10: „occidit et Helvidium filium, quasi 

taxasset; Flavium Sabinum . . ., quod .... pronuntiasset". 
Ex contrario haec exempla sunt: 

,,equestri dignitate honoro quod": A. 27. 

„praemia constituo quod": C. 17. („largior quod": 

Tib. 48; „dono quod": Cal. 16.). 
„gratiam facio coniurandi pro partibus nieis quod": 

A. 17. 
„manumitto quod": Ner. 2. 

c) Jam mentionem facio paucorum exemplorum, in quibus 
„quod" particula enuntiatum secundarium introducens ad prae- 
cedentia pronomina correlativa referenda est. 



1) Conferantur Cl. 1: „et, quia cunctaretur, interceptum*, et Ner. 35: 
„privignum, quia ferebatur . . ., mergendum mari . . . servis ipsius deman- 
davif, 

2* 

Aliquoties ablativum „eo" aut^ comparativos collocatura 
seqiiitur causalis particula „quod". Sic Cal. 8: „versiculorum 
quoque fidem eadem haec elevant et eo facilius, quod ii sine 
auctore sunt". Item „eo facilius quod": C. 42. Porro Tib. 29: 
„eo notabiliora, quod"; C. 81: „eo sludiosius quod". 

„Tanto" praecedit comparativo Tib. 40: „potestatem omni- 
bus adeundi sui fecit: tanto magis, quod urbe egrediens . . . . 
edixerat". Rursus „tanto magis quod": G. 9. Accedunt C. 78: 
„tanto intolerabilius quod"; Cl. 11: „tanto impensius quod"; 
Tit. 10: „aliquanto tristior quod". 

„Ideo quod" non legitur nisi Cl. 40: „boc ideo dixi, quod 
quidam sunt adhuc in domo mea, qui . . . . ". At haec non 
scriptoris verba sunt, sed Claudii imperatoris. 

Uno loco refertur „quod" ad correlativum praepositioni 
„ob" adiunctum ; legimus „ob id ipsum" Vit. 14: ,,quosdam et 
de plebe ob id ipsum, quod Venetae factioni clare maledixe- 
rant, interemit". 

Haec, nisi fallor, correlativa sunt, quibus scriptor ante 
„quod" causale utitur; plerumque nimirum correlativa omissa 
sunt, id quod exemplis comprobare supervacaneum esse arbitror. 

Unum praeterea locum afferre liceat ob id ipsum memora- 
bilem, quod ad dicendi formulam „est quod" et alias similes 
referendus est. Legimus enim ex Augusti quadam epistola 
ad Liviam missa Cl. 4: „quid est, quod dubitemus?" 

d) Restat, ut ellipticum particulae „quod" usum comme- 
moremus. 

Huc, si quid iudicare possum, nullum ex imperatorum 
vitis exemplum spectat, nisi forte quis Tib. 52: „Germanico 
usque adeo obtrectavit, ut et . . . . elevarit . . . . et increparet. 
Quod vero Alexandream propter immensam et repentiuam fa- 
mem inconsulto se adisset, questus est in senatu", huc pertinere 
contendit. Per errorem autem Bauragarten - Crusius sub voce 
„quod" exemplum elliptici usus A. 88. esse voluit. Quo faci- 
lius sententiarum nexus perspiciatur, verba ascribo: „ortho- 
graphiam, id est formulam rationemque scribendi a grammati- 
cis institutam, non adeo custodit ac videtur eorum potius 
sequi opinionem, qui perinde scribendum ac loquamur existi- 
ment. Nam quod saepe non litteras modo sed syllabas per- 
mutat aut praeterit, communis hominum error est. Xec ego 



id notarem, nisi mihi mirnm videretur, tradidisse aliqnos .... 
eum .... dedisse." 

EUipticum illum nsum minime hic locum liabere statim 
apparebit, cnm enontiati stnicturam hunc in modum mutaveris: 
crebra non litterarum modo sed sj-Uabarum perrautatio aut 
praeteritio comaiunis hominum error est^). 

Idem cadit, iit hoc addam, in Taciti diah 25. Aptissime 
enim Keussius ]. 1. p. 26. contra Draegerum, 1. 1. § 378, 11. 
ellipticum particulae „quod" usum lioc loco Taciteo statuentem, 
Terbomm constructionem usitatissimam esse disputat; nam 

cnm verba haec sint: „nam quod invicem obtrectaverunt , 

noa est oratorum vitium sed hominum", enuntiatnm „quod . , . 
obtrectaverant" posittim est pro sabiecto, pro praedicato „vi- 
tium est". 

M, De modjs cum „quod" particula coniunctis. 

Universe iudicanti, quamqnam modorum, qui coniunctionem 
„qnod" sequuntur. usus Suetonianus ab aliorum sciiptorum 
dicendi consuetudine haud discrepai-e videtur, tamen nonnulla, 
cam minus usitate dicta sint, cominenioratione non indigna 
sunt. Atque primum quidem pauca de indicativo disseram, 
quatenus iu huius modi usu aliqiiid alieni inest. 

I) Indioativns. 
a) Non desunt exempla, tn qdbus Suetonius post particu- 
lam „quod", quamquam oratio est obliqua, indicativam posuerit, 
Quem usum etiam apud alios scriptores late patentem et ad 
omnia fere enuntiata secundaria pertinentem Reassius 1. 1. 
p. 13. probe liunc in modum explicat: „scriptor alacritate di- 
centi pelleetns paries eius, cuius vel sententias vel verba 
narrat, suscipiens ipse dicit, quod ab illo diei e sententiarum 
nexu exspectamus. Quo flt, «t talia enunliata tanquam in 

■) Iii ,quod" particuk igitur Baiimgarten-Crusius oifendere non debuit. 
Sed qaod Suetonius enuntintum pstrticuk nDam" nms introduxjt, tiemint 
ininim non videbitnr. Auctor autem non est reprehcndeiidus, quoniam sen- 
tentjae ^c cohaerent: Augustus orthographiam .... non adeo custodit ac 
videtur eorum potius sequi opioionem, qni peTiiide flcribendum ac loquamur 
eidstiment. IIoc est in orthographia eius commemorandum ; calanii lap^us, 
ut ita dicam, nnii sunt uotandi, nam lii sunt communis hominuni error 
neque ego eos notarem, nisi . . et qu. sequ. 



■^ 

'parentliesi addita intellegere liceat." Hoc obviam est Tib. 44: 
„fertur .... captus facie niinistri .... nequisse abstinere, 
quin .... seductura constupraret, simulque fratrem eius tibi- 
cinem; atque utrique mox, quod mutuo iiagitium exprobarant, 
crura fregisse.'' Auctor suam adiungit sententiam ei, quam 
de Tiberio editam referre coeperat. Porro Cal. 8: „Gaetuli- 
cum refellit Plinius quasi mentitum .... abusumque audentius 
mendacio, quod ante annum fere natus Germanico fllius Tiburi 
fuerat". 

Sine dubio 'Gtintherus 1. 1. p. 12. recte iudicat, hunc usum 
tum praecipite inveniri, cum enuntiata secundaria res veras 
atque satis notas continent. Quae enuntiationes saepius ita 
conformatae sunt, ut particula „quod" ad usum atque signi- 
ficationem coniunctionum „nam" „enim" accedat, quo fit, ut 
enuntiata causalia enuntiationis principalis partes agant. Sic 
Oth. 6: „tulerat animus .... statim castra occupare cenan- 
temque .... Galbam aggredi, sed obstitit respectus cohortis, 
. . . . ne oneraretur invidia, quod eiusdem statione et Gaius 
fuerat occisus et desertus Nero." ,,Quod . . . fuerat" ab 
auctore disiunctum ab oratione obliqua idem est atque ,,nam 
. . . fuerat." 

Porro A. 43: „postea nihil sane praeterquam adule- 
scentulum L. Icium honeste natum exhibuit, tantum ut 
ostenderet; quod erat bipedali minor, librarum septendecim ac 
vocis immensae", i. e. erat enim bipedali minor et . . . . im- 
mensae. Ex Augusti sententia, qui adulescentulum ostende- 
bat, „quod esset" scribendum erat. Sic saepius in enuntiatis 
causalibus indicativnm pro coniunctivo usurpatum videmus, 
cum ex subiecti sententia causam addi exspectemus. Res 
autem ita usitata est, ut hunc usum pluribus exemplis com- 
probare supersedeam. Baumgarten-Crusius, ut hoc addam, 
in indice sub voce „quod" haec duo exempla commemorat, ubi 
.,ex scriptoris persona res facta uarretur": Tib. 32: „cum 

Rhodiorum magistratus, quod litteras dederant, evo- 

casset", et Tit. 10: „Sabinos petit aliquanto tristior, quod 
.... hostia aufugerat, quodque .... tonuerat." 

b) lam paucis commemoremus Suetonium post verba 
„reprehendendi" „laudandi" similia, quae sub I, 2, a, allata 
sunt, fere semper coniunctivum posuisse; in quo, cum facillime 
ex orationis obliquae ratione explicari possit, haudquaquam 

offendendum est. Ter tantum indicativum usurpat: Ner. 0: 
„aspernante Agrippina, quod tum Claudius inter ludibria aulae 
erat''; Tit. 10: „tristior, quod . . . aufugerat"; Vit. 14: „exa- 
cerbatus, quod . ; . libellus propositus est." 

Post „nisi quod" formulam semper modus indicativus legi- 
tur sine ulla offensione. 

2) Ooniunctivus. 

a) Coniunctivi, qui in enuntiatis a „quod" particula pen- 
dentibus apud Suetonium exstant, plerumque ex orationis obli- 
quae legibus intellegendi sunt; nonnulli autem eiusmodi sunt, 
ut, cttius ex sententia causa aliqua addatur, nonnunquam diffi- 
cilius appareat. Hoc cadit in Tit. 7: „praeter saevitiam 
suspecta in eo etiam luxuria erat, quod ad mediam noctem 
commissationes .... extenderet." Coniunctivus „extenderet'' 
explicandus est ex opinione eorum, quibus principis luxuria 
suspecta erat. Porro G. 12: „praecesserat de eo fama sae- 
vitiae simul atque avaritiae, quod . . . punisset . . . quodque 
. . . conflasset". Coniunctivum si positum esse intellexerimus 
ex opinione eorum, qui famae saevitiae atque avavitiae in- 
dulgebant, ineptum non existimabimus. De cuiusmodi coniunc- 
tivis explicandis haud absonum puto Reussii verba afferre, 
qui 1. 1. p. 3 1 . de similibus quibusdam exemplis Taciteis haec 
disputat: „Iam autem fieri potest, ut coniunctivi non ad sin- 
gulos homines, qni e verborum et sententiarum nexu cogno- 
scuntur, sed omnino ad homines (man, die offentliche Meinung) 
referantur.''^) Haec explicatio, quae ad „existimationem com- 
munem" spectat, optime mihi quadrare videtur in coniunctivos 
modo allatos. 

Nonnulla etiam exempla occurunt, in quibus coniunctivum 
nisi ex modorum quadam attractione explicari non posse ar- 
bitror. Sic Cal. 39 : „quidquid instrumenti veteris aulae erat 
ab urbe repetiit, comprensis ad deportandum meritoriis quoque 
vehiculis et pistrinensibus iumentis, adeo ut et panis Romae 
saepe deficeret et litigatorum plerique, quod occurrere absentes 
ad vadimonium non possent, causa caderent". Coniunctivi 



1) Affert Reussius ex Tac. Ann. II, 37: „quo magis mirum fuit, quod 
preces Marci Hortali .... superbius accepisset." („Um so mehr wunderte 
man sich, dass . . ."). 

,4eficeret" et „caderent" Suetonium induxisse videntur, ut in 
enuntiato causali quoque coniunctivum „possent" usurparet, 
nisi forte quis illud .,possent" scriptum esse putat ex eorum 
opinione, qui in iudicio, cui in tempore adesse non poterant, 
ceciderunt. 

Hac modorum attractione coniunctivum etiam Cal. 8. in 
enuntiationem a „quod" particula pendentem irrepsisse existimo : 
„nec Plinii opinionem inscriptio arae quicquam adiuverit, cum 
Agrippina bis in ea regione filias enixa sit, et qualiscunque 
partus sine uUo sexus discrimine puerperium vocetur, quod 
antiqui etiam puellas pueras, sicut et pueros puellos dicti- 
tarent". ^) 

Pon^o liic locus commemoratione dignus est: Cl. 29: 
„nam illud omnam fidem excesserit, quod nuptiis, quas Messa- 
lina cum adultero Silio fecerat, tabellas dotis et ipse consigna- 
verit". Habemus hic coniunctivum potentialem in enuntiatis 
et primario et secundario. Auctor enim, cum sibi ipse persua- 
dere non possit, ea, quae narrat, re vera accidisse, modestia 
quadam, ut in enuntiato principali et secundario coniunctivuni 
usurpet, adducitur. 

Aliquid difficultatis inesse videtur in verbis, quae legimus 
Tib. 56: „Xenonem quendam exquisitius sermocinantem cum 
iuterrogasset, quaenam illa tam molesta dialectos esset, et 
ille respondisset Doridem, relegavit Cinariam, existimans ex- 
probratum sibi veterem secessum, quod Dorice Rliodii loquan- 
tur". Nam Suetonius, si enuntiatum causale e sententia 
Tiberii, de quo agitui', addidisset, non „loquantur" sed „loque- 
rentur" scribere debuit ex consecutionis, quam diciint, tempo- 
rum ratione. Quod tempore „loquantur" usus est, non tam 
causam adiungere videtur, quam additamentum quoddam ex- 
plicativum, atque constructione accusativi cum infinitivo ex 
voce „existimans" suspensa pellectus coniunctivum posuisse 
videtur. 

b) Scriptores in enuntiatis a „quod" pendentibus liaud 
ita raro verborum ^sentiendi" aut „declarandi" coniunctivum 



1) Modorum attractionem in enuntiato „quod .... dictitarent** aptis- 
sime statui posse arbitror. Quamquam negare non possum, coniunctivum 
„dictitarent'* propter verbum „vocetur*' („man aennt'') liaud incommode ex 
existimatione communi posse explicari. 

ponunt „quamvis non hoc ipsum „putare" aut „dicere" alterius 
sententia esse dicatur, sed ea, quae putantur, quae dicuntur".^) 
Qui quidem usus a Suetonii scribendi consuetudine longe rece- 
dit, qui, cum saepius „sentiendi" aut „declarandi" verbis in 
enuntiatis a „quod" pendentibus usus sit, ter tantum coniuncti- 
vnm usurpat. Tamen ne liis quidem tribus locis leges gram- 
maticas violavit. Nam in his, qnae legimus Vesp. 14: „ut 
suspicione aliqua vel metu ad peruiciem cuiusquam compellere- 
tur, tantum afuit, iit monentibus amicis cavendum esse Metti- 
inn Pompusianum, quod vulgo crederetur genesim habere im- 
peratoriam, insuper consulem fecerit", scriptor suo iure ex 
orationis obliquae ratione coniunctivum „crederetur" usurpavit; 
ex amicorum enim animo coniiinctivus est explicandus, qui 
monent: „cavendus est M. P., quod vulgo creditur . . . .". 
Neque offendendum est A. 27. in coniunctivo „diceretur", qui 
non rainus postulatur orationis obliquae legibus: ,,in cuius tamen 
pertinaciae poenitentiam postea T. Vinium Philopoemenem 
quod patronum suum proscriptum celasse olim diceretur, 
equestri dignitate honoravit". Honoratus enim est T. V. Ph. 
non quod celavisset, sed quod celasse dicebatur. Xam id, 
quod fama illa nuntiabat, i. e. illud „celavisse patronum", 
Augustum, ut honoraret, quoniam res ipsa non satis consta- 
bat, minime commovere potuit. 

Cum his locis compono tertium, Tib. 69: „turbatiore caelo 
nunquam non coronam lauream capite gestavit, quod fulmine 
afflari negetur id genus frondis". Nisi fallor, coniunctivi ex- 
plicatio haud difficilis est. Sequor enim Bauragarten-Crusium, 
qui in corollario § 7. p 833. haec disputat: „notabilis etiam 
modestia auctoris, qua Atticam urbanitatem imitatus, suum 

iudicium de aliqua re coniunctivo eflferre solet , unde 

salva etiam lectio Tib. 69 : „quod . . . negetur" sc. ex opinione 
aliorum , quam neque confirmare neque refellere audet 
scriptor". 

Ceteris eiusmodi locis verborum ,,sentiendi" aut „decla- 
randi" indicativus positus est; satis est, unum exemplum pro- 
ferre. A. 21: „tantum afuit a cupiditate . . . augendi, ut 
quorundam barbarorum principes .... iurare coegerit . . . . , a 



1) Confer, quaeso, Kulinerum 1. 1. II, 2, § 182,5., et Draegerum 1. 1. II, 
§ 537. 

quibusdam vero .... exigere temptaverit, quod neglegere ^) 
marum pignera sentiebat''. 

c) Modorum mutatio, quam tribus in exemplis repperi, 
adeo non est improbanda, ut Suetonius propter diligentiam 
in sententiis apte conectendis exhibitam maxime sit laudan- 
dus. Bene enira modum mutavit Tit. 7 : „suspecta in eo etiam 
luxuria erat, quod . . . extenderet . . ., suspecta rapacitas, 
quod constabat in cognitionibus patris nundinari praemiarique 
solitum." Neque enim Iioc ipsum „constare" eorum, quibus 
rapacitas suspecta erat, sententia aifertur, sed illud „solitum 
esse", ita ut liaec sit enuntiati conformatid: suspecta rapa- 
citas, quod, ut constabat, solitus esset. 

Simile quiddam videmus A. 24: „equitem Romanum, quod 
duobus filiis .... pollices amputasset, ipsum bonaque subiecit 
hastae; quem tamen, quod imminere emptioni publicanos videbat, 
liberto suo addixit." 

Uberius ascribendum est tertium exemplum, Dom. 10: 
„complures senatores, in iis aliquot consulares, interemit; 
.... Aelium Lamiam ob suspiciosos quidem, verum et veteres 
et innoxios iocos, quod . . . dixerat, quodque . . . responde- 
rat . . ., Salvium Cocceianum, quod . . . celebraverat; Mettium 
Pompusianum, quod .... ferebatur, et quod . . . circumferret, 
quodque .... indidisset : Sallustium Lucullum . . . , quod . . . 
passus esset; Junium Rusticum, quod .... edidisset appellas- 
setque . . .". Qui quidem locus duabus de causis memoria 
dignus est, primum, quod Suetonius unam causam necis Mettii 
Pompusiani indicativo modo adiungit, alteras coniuuctivo — 
quamquam auctor. ut supra dixi, scite modum hic mutavit — 
deinde totius enuntiati conformatio non minus memorabilis est, 
quod partim indicativi partim coniunctivi usurpantur: in priori- 
bus enim membris ex narrantis sententia legimus indicativos, 
coniunctivos in posterioribus ex agentis subiecti opinione. 



^) Ne quis in infinitivo activi oifendat, vel quod Suetonius prouomen 
„eos" omisit, fere innumerabilibus exemplis comprobare possum, quantopere 
hunc usum in deliciis habuerit Suetonius. Pauca modo ascribam: C. 30: 
„alii timuisse (sc. eum) dicunt*'; item accusativus pronominis determinativi 
„is" deest: C. 56; 01. 11 : 12; G. 23; Oth. 10; Vit. 10; Vesp. 15. Ellipsin 
pronominis reflexivi „se" habemus Cl. 4*5; Vesp. 6; ex enuntiato prae- 
cedenti „se" transferendum vel repetendum est Dom. 10: „qui se, quo 
facilius (sc. se) expertes culpae ostenderent, impudicos probaverunt." 

d) Ceterum non alienum videtiu^ observare, quae sit in 
enuntiatis a „quod" pendentibus consecutio tempornm. Qua 
in re Suetonius non semel leges grammaticas, quas novimus, 
neglexit, cum secundariis enuntiati principalis temporibus 
coniunctiyi praesentia aut peifecta subiungat. De Tib. 56: 

„existimans exprobratum , quod . . . loquantur", et de 

Tib. 69: „gestavit, quod .... negetur", modo dixi p. 24 et 
p. 25. lam vero de coniunctivi perfectis, quae temporibus 
secundariis addita sunt, ut C. 78: „idque factum tanto in- 
tolerabilius est visum, quod ipse .... adeo indignatus sit", 
Tib. 5: „Tiberium quidam Fundis natum existimaverunt, 
secuti levem coniecturam, quod materna .... fuerit'", Tib. 53: 
imputavit etiam, quod non .... abiecerit'', infra sub „ut qui*' 
dictione § 6. verba facere in animo est. 

Minime vero Suetonius optimorum scriptorum dicendi con- 
suetudini adversatur Cl. 38., quo loco legimus : „ne stultitiam 
quidem suam reticuit, simulatamque a se ex industria sub 
Gaio, quod aliter evasurus perventurusque ad susceptam sta- 
tionem non fuerit, quibusdam oratiunculis testatus est". IUud 
„aliter" enim respicienti dubium non erit, quin enuntiatio 
hypothetica irrealis eaque decurtata hic statuenda sit; nam 
vox „aliter" nihil aliud atque „nisi simulavisset stultitiam" 
significat. Itaque auctor, usum latini sermonis secutus, pro 
coniunctivi plusquamperfecto perfectum posuit coniugationis, 
quam dicunt, periphrasticae. 

Promiscue temporibus et primariis et secundariis Sueto- 
nius utitur G. 3: „qui priraus Sulpiciorum cognomen Galbae 
tulit, cur aut unde traxerit, ambigitur. Quidam putant, 
quod . . . succenderit; alii, quod .... uteretur; nonnulli, 

quod praepinguis fuerit visus vel contra, quod tam 

exilis, quaoi sunt animalia, quae ... nascuntur appellan- 
turque galbae".^) 

Denique hoc exemplum dignum videtur, quodproponatur: 
Cal. 8: „nec Plinii opinionem inscriptio arae quicquam adiu- 
verit, cum Agrippina bis in ea regione filias enixa sit, et 
qualiscunque partus sine ullo sexus discrimine. puerperium 

*) Qui locus hac quoque de causa memorabilis est, quod scriptor in 
quarto enuntiationis membro forraam verbi „esse" praetermittit, vel potius 
praecedens illud,„fuerit visus", id quod praeter hunc locum in enuntiationi 
bus a ^quod" pendentibus apud Suetonium non inveni. 

vocetur, quod antiqui etiam puellas pueras, sicut et pueros 
puellos dictitarent". In imperfecto „dictitarent" quamquam 
inest, cur offendamus, tamen nescio an facillime excusetur: 
Suetonius non rem semel factam narrat, sed antiquitatis usum 
atque morem: quod antiqui .... dictitabant. 



§ 2. 

Qaia. 

Ne diutius in bac particula tractanda ver^er, eos tantum 
locos affero, qui ad usum Suetonianum diiudicandum maxime 
esse idonei videntur. Itaque, cum Suetonius in universum in 
bac particula proferenda vulgarem sermonem sequatur, omitto 
ea exempla, quibus nil nisi veram certamque causam particula 
„quia" addi demonstratur: de iis potius agam, quae, sive ipsius 
particulae vim contemplaris sive modorum rationem respicis, 
commemoratione non indigna videantur. 

I. De ipsa „c|uia'' coniunctione. 

1) Atque primum quidem particulae „quod" et „quia" in 
universum eandem vim habent, ita ut a scriptoribus saepius 
in eodem enuntiato eadem vice fungentes promiscue usurpentur. 
Draegerus^) praeter alia huius usus exempla ex Livii V, 41, 4. 
affert: „Galli, et quia interposita nocte a contentione pugnae 
remiserant animos, et quod nec in acie ancipiti usquam cer- 
taverant proelio nec .... capiebant urbem, .... sine ira, 
sine ardore animorum ingressi .... perveniunt." Quam par- 
ticularum commutationem apud Suetonium quamquam in eodem 
enuntiato non inveni, tamen simile quiddam afferre possum. 
Suetonius enim, cum scripserit Cal. 9: „Caligulae cognomen 
castrensi ioco traxit, quia manipulario babitu inter milites 
educabatur," eidem dicendi formulae causam particula „quod" 



J) 1. 1. II, § 531. 

addere non dubitat G. 3: „qiii primus Sulpiciorum cognomen 
Galbae tulit, cur aut unde traxerit, ambigitur. Quidam pu- 
tant, quod . . . succenderit, alii, quod . . . ." 

Minus usitate *) Suetonius semel particulam „quia" post 
verbum „reprehendendi" usurpavit, Cl. 38: „Ostiensibus, quia 
sibi subeunti Tiberim scaphas obviam non miserint, graviter 
correptis . . . ." 

Neque vero haec scribendi ratio prorsus aliena est a 
consuetudine optimorum scriptorum; Draegerus enim 1. 1. II, 
§ 531. ex Ciceronis epistolis nonnuUa exempla affert, quibus 
hic usus comprobatur. Sic ad Attic. 11, 16, 3: „reprehendere 
quia"; et ad fam. V, 14, 1: „mirari quia". 

2) lam facere non possum, quin pauca dicam de CI. 1: 
„quod equidem magis ne praetermitterem rettuli, quam quia 

verum aut verisimile putem, cum Augustus dilexerit". 

Enuntiatio causalis particula „quia" introducta hic non veram 
iustamque causam referendi continet, sed ideo ab auctore 
addita est, ne quis perversam coniecturam inde capiat, quod 
auctor hanc rem rettulerit. lUe autem „magis quam" formula 
coactus enuntiati membra transponit atque contra usum tali- 
bus in enuntiationibus creberrimum veram causam praemittit 
eamque negative expressam. ') Hoc unum, nisi fallor, apud 
Suetonium invenitur exemplum eius scribendi rationis. quod 
scriptores in eodem enuntiato causam et negativam et posi- 
tivam, ne quis sibi falsam supponat, coniungunt, id quod vix 
admirationem moveat in scriptore, qui — ut Baumgarten- 
Crusii utar verbis — ,^brevitatem magis cum diligentia 
coniunctam quam uberiorem omatum curat".*) 

3) ,,Quia" particula nonnunquam aliarum coniunctionum 
locum obtinet. 

a) Itaque aliquoties ita usurpatur, ut temporis quaedam 



1) Duo eiusmodi exempla etiam Reussius profert ]. 1. p. 8.: Ann. II, 50: 
„maiestatis arcessere quia" et ibidem IV, 64: „grates agere, quia". 

*) Quod enuutiatione finali iustam causam Suetoniiis addit, non ab- 
sonum videtur esse, exemplum commemorare, quo Draegenis 1. 1. II, § 538. 
de hoc usu disserens utitur, cum praesertim eiusdem sit generis: Caes. b. 
G. IV, 2: „mercatoribus est aditus magis eo, ut . . . . habeant, quam quo 
. . . . desiderent." 

3) In corollario § 6. p. 832. 

significatio accedat, qnam rationem paiticularum „quoniani'* 
et „quando" in usu satis manifestam esse, quis est, qui nega- 
verit? Quod autem causalis particula ad temporalem signi- 
ficationem accedit, mirari non debemus, siquidem ea, quae 
certo aliquo tempore aut fiunt aut non fiunt, saepissime effl- 
ciunt, ut rem aliquam vel agamus vel omittamus.^) 

Atque significationem temporalem latere puto A. 10: 
„Brutum Cassiumque et vi necopinantes et, quia provisum 
periculum subterfugerant, legibus aggredi reosque caedis ab- 
sentes deferre statuit" i. e. Brutum Cassiumque primo qui- 
dem nihil providos vi aggredi statuit, postea, quia seu potius 
postquam vim sibi iraminentem subterfugerunt , rem ad leges 
reiciendam arbitratus est. Item Ner. 47: „prosiluit e lecto 
misitque circum amicos, et quia nihil a quoquam renuntia- 
batur, ipse cum paucis hospitia singulorum adiit". Causalem 
particulam „quia" etiam hic ad coniunctionis „postquam'' 
significationem prope accedere, in promptu est. 

Addere iuvat tertium exemplum ob id ipsum maxime ido- 
neum, quod Suetonius ipse temporalem particulae vim indicare 
videtur, cum „quia" usurpaverit post adverbium temporale 
„dein'' praemissa voce „primus". A. 58: ,.patris patriae 
cognomen universi repentino maximoque consensu detulerunt 
ei: prima plebs, legatione Antium missa; dein, quia non reci- 
piebat, ineunti Romae spectacula frequens et laureata; mox 
in curia senatus." 

Similiter significationem et causalem et temporalem „quia" 
habet A. 81. et Dom. 2. 

b) Draegerum ') porro, si audire volumus, propria „quoni- 
am" particulae vis ea est, ut causam afferat, quam legenti- 
bus notam esse putamus. Etiam ,.quia" particulam hunc in 
modum apud Suetonium semel atque iterum inveniri, haec 
quidem exempla demonstrabunt. 

A. 57 : „pro quibus meritis quantopere dilectus sit, facile 
est aestimare. Omitto senatusconsulta, quia possunt videri 
vel necessitate expressa vel verecundia". Auctor enuntiatione 
causali non solum suam de huiusmodi consultis sententiam 






^) Conferri potest Wolfii de particulae „quando" vi atque ratione anno- 
tatio, quam § 4 p. 36. ascribam. 
2) 1. 1. II, § 532. 

profert, sed etiam, quae tali teinporum condicione proposita 
communis sit existimatio consultorum illis temporibus per- 
scriptorum, ostendit. Causa omittendi omnibus est notissima. 

Porro Tib. 61: „immaturae puellae, quia more tradito 
nefas esset virgines strangulari, vitiatae prius a camifice, 
dein strangulatae". Deducit auctor causam a maiorum more 
atque consuetudine, cuius eruditi quidem lectores haud ignari 
esse poterant. 

Haec particulae signiflcatio multo magis elucet Ner. 12., 
ubi Suetonius post „quia'' particulam tempus praesens usur- 
pat, quamquam in enuntiato principali perfectum historicum 
legitur: „ad athletarum spectaculum invitavit et virgines 
Vestales, quia Olympiae quoque Cereris sacerdotibus specta- 
re conceditur". Similem in modum enuntiatio particula „quia'' 
introducta causam continet legentibus notam C. 14: ,,quin et 
tantum metnm iniecit asperiora suadentibus . . . ., ut Deci- 
mum Silanum .... non piguerit sententiam suam, quia mu- 
tare turpe erat,interpretatione lenire." 

II. De modis ad „quia" particulam adiunctis. 

Paucis pertractare possum usum modorum „quia" parti- 
culae subiunctorum, cum Suetonius in modis post „quia" po- 
nendis vulgarem dicendi usum fere nunquam repudiaverit. 
Hoc unum autem monere liceat,. indicativum multo saepius 
inveniri; quamquam enim tricies bis particulam „quia" legi- 
mus, tamen octies tantum coniunctivum modum invenimus 
appositum. 

1) Indicativus. 

a) In modo indicativo nihil est, quod offendat, nisi quod 
ea, quae de „quod" particula § 1, II, 1, dicuntur, alacritate qua- 
dam dicendi adduci auctorem, ut contra leges grammaticas 
in oratione obliqua indicativo utatur, etiam ad „quia" parti- 
culam pertinent. Sic C. 46: „multi prodiderunt: villam iu 
Nemorensi a fundamentis inchoatam, quia non tota ad ani- 
mum ei responderat, totam diruisse'^ Porro A. 13: „alios, 
patrem et filium, pro vita rogantes soitiri ac micare iussisse . . 

ac spectasse utrumque morientem, cum patre, quia^) se obtu- 
lerat, occiso filius quoque voluntarlam occubuisset necem". 
Similiter aliquoties, ubi sententiam vel consilium dicentis 
agentisve subiecti exspectamus, ex auctoris persona aliqua res 
modo indicativo narratur. Exempli causa ascribo Gr. 5: „sester- 
tium namque quingenties cum praecipuum inter legataiios 
habuissetf quia notata non perscripta erat summa, herede 
Tiberio legatum ad quingenta revocante, ne haec quidem accpit". 
Item Ner. 35 (187,20); et Cal. 60; et C. 14. 

b) lam afferenda sunt duo exempla, in quibus praedica- 
tum, quod vocant, enuntiati causalis a „quia'' pendentis 
verbum „sentiendi" aut „declarandi'* est. Altero in exemplo, 
Ner. 35. indicativum legimus : „privignum . . . , quia ferebatur 
ducatus et imperia ludere, mergendum mari, dum piscaretur, 
servis ipsius demandavit". Hic in dubio relinquitur, utrum 
illud „ferri" an „ludere" causa fuerit, quae Neronem, ut pri- 
vignum necari iuberet, commovit. Quod si quis putaverit, 
Neronem ob famam ipsam privignum interficiendum curasse, — 
quae res nemini mirum videatur tali praesertim in principe — 
e Neronis mente coniunctivum .,ferretur" exspectaverit. Veri- 
simile autem est, Neronem non fama illa, . quam et explorare 
et patefacere poterat, sed re ipsa ad privigni necem perduc- 
tum esse, ita ut optimo iure indicativus adhibeatur. 

Alterum exemplum huic contraiium esse videtur. Ner. 53: 
„destinaverat etiam, quia ApoUinem cantu, Solem aurigando 
aequiperare existimaretur, imitari etHerculis facta". Auctor 
coniunctivum bene posuit; nam si quis verba, quae initio 
capitis loco modo allato praecedunt, respexerit: „maxime 
autem popularitate efferebatur (liess sich hinreissen), omnium 
aemulus, qui quoquo modo aniraum vulgi moverent", non dubi- 
tabit, quin Neronem „qui maxime tenebatur cupiditate placendi 



^) Nihil mutandum est contra optimorum codicum fidem, cum omnia 
optime se habeant. Baumgarten-Crusius enim, qui lectionem „qui se obtu- 
lerat" in textum recepit, quamquam anuotat: „non ideo occisus est, quia se 
obtulerat, morti et autea destinatus; alia res esset, si auctor dedisset: patre^ 
quia se obtulerat, prius occiso" uihil dicit, quod codicum auctoritatem im- 
minuat. Nam, nisi omnia me fallunt, voce „prius" addita efficitur, ut etiam 
filium imperatoris iussu occisum esse arbitremur. Quod alienum esse ab 
hoc loco, inde apparet, quod Suetonius de voluntaria filii agit nece, cuius 
auetor non Augustus sed uecatus ipse fuit. 

popiilo" — ita enim Ernestius illud „popularitate efFerri'' 
cptime explicat — non illud ,,aequiperare", sed baec ipsa iam 
])opuli existimatio, ut etiam Herculis facta imitaretur, inci- 
taverit. Itaque ex subiecti sententia Suetonius bene coniunc- 
tivum usurpavit. 

2) Ooniunctiyus. 

Coniunctivus post „quia" positus ottensioni nbbis non 
est: A. 27; 42; 69; CI. 1; 38; facillime enim ex orationis 
obliquae ratione explicatur. Sic Cl. 1: „unde existimo non- 
nuUos tradere ausos, suspectum eum Augusto revocatum- 

que et, quia eunctaretur, interceptum veneno." De Ner. 53 : 

„quia existimaretur^' modo dixi. Dignus autem, qui comme- 
moretur, coniunctivus „esset" estTib. 61: „immaturae puel]ae, 
quia more tradito nefas esset virgines strangulari, vitiatae 
prius a carnifice, dein strangulatae." Explicatio liuius con- 
iunctivi petenda est ex vocibus „more tradito ' vel potius ex 
eius sententia, qui virgines, priusquam strangularentur, vitiari 
iussit. 

Restat, ut pauca annotem de Cl. 1: „quod equidem 
magis, ne praetermitterem, rettuli, quam quia verum aut veri- 
simile putem". Suetonius, cum enuntiatio ex „quam quia*' 
suspensa non veram referendi causam aflferat, ratione latini- 
tatis postulante coniunctivum „putem" posuit. Quaerendum 
autem est, cur auctor a consecutionis temporum ratione ab- 
hon-ens imperfectum „putarem" repudiaverit. ^) Tempus prae- 
sens, nisi fallor, usurpavit, quo magis eluceret, sententiam 
enuntiatione causali expressam non solum, quo tempore rem 
narratam referret, sibi insitam fuisse, sed -etiam perpetuo in 
hoc iudicio se et permanere et perstare. Licentia vero, quae 

deprebenditur Cl. 38: „Ostiensibus, quia non miserint, 

graviter correptis .... veniam dedit", saepissime apud Sueto- 
niuni invenitur, qui hoc verbi tempus vehementer amplexiis 
esse videtur.*) 



1) Cic. Tusc. I, 1, 1: „hoc inihi Latinis litteris ilhistrandum putavi, 
non quia .... non posset, sed meuni semper iudicium fuit'^ 

2) Conferas velim § 6. p. 42. 

§ 3. 

Qaoniam. 

„Quoniam" particiilam undecies^) in Suetonii vitis legi- 
mus: indicativum particulae adiunctam videmus: C. 74; 74; 
A. 61; 94; Tib. 23; Cal. 12; G. 20; coniunctivum : C. 19; 
28; 79; A. 27. 

1) Atque primum quidem „quoniam" saepissime causam 
addit legentibus satis notam. Sic G. 20: „iugulatus est . . . 
ac relictus . . . , donec gregarius miles . . . caput ei amputavit ; 
et quoniam capillo (sc. prae calvitie) arripere non poterat, 
in gremium addidit". Alia autem huius usus exempla haec 
sunt: C. 19; 28; 79; A. 27. 

Deinde duo exempla commomoranda sunt, quorum in 
altero ad novam narrationis partem transgressio fit, in altero 
degreditur Suetonius a proposito argumento: A. 61: „quoniam, 

qualis in imperiis ac magistratibus regendaque republica 

fuerit, exposui, referam nunc interiorem ac familiarem eius 
vitam;" A. 94: „et quoniam ad haec ventum est. non a re 
fuerit subtexere, quae ei . . . . evenerint.** 

lam supra *) commemoratum est, in particula „quoniam" 
non solum causalem sed etiam temporalem vim inesse. Quae 
ratio, si exempla duo modo allata omittimus, maxime per- 
spicua est Cal. 12: „spii'antique adhuc detrahi anulum et, 
quoniam suspicionem retinentis dabat, pulvinum iussit inici", 
et Tib. 23., quo loco Suetonius initium testamenti Tiberii 
memoriae prodit: „quoniam atrox fortuna .... mihi eripuit, 
.... heres esto". 

Ab his exemplis paululum difFerunt duo loci. C. 74: „in 
ulciscendo natura lenissimus, piratas, a quibus captus est, 



J) Dom. 1: „honorera praeturae urbanae consulari potestate suscepit 
titulo tenus, (nam iuris dictiouem ad collegam proximum transtulit) cetemm 
omnem vim dominationis tam licenter exercuit, ut . . .". Pro «quam**, 
quod ferri non potest, correctio Jac. Gronovii, qui „nam" legendum esse 
monuit, adeo simplex atque dilucida videtur, ut non opus sit coniectura 
Oudendorpiana: „quam" esse ortum ex compendio scripturae vocis „quo- 



niam**. 




^) § 2, I, 3. p. 30. 

cum in dicionem redegisset, quoniam suffixurum se cruci ante 
iuraverat, iugulari piius iussit, deinde suffigi", et ibidem: 

„testis citatus, negavit se quicquam comperisse, in- 

terrogatusque, cur igitur repudiasset uxorera, Quoniam, inquit, 
meos tam suspicione quam crimine iudico carere opertere." 
Draegerus 1. 1. II, § 532. suo iure contendit aliquoties apud 
scriptores „quoniam" collocari, ubi „qaod" aut „quia" requi- 
ratur. Inter locos autem, quos, ut sententiam suam compro- 
bet, afFert, duos, de quibus modo dixi, posuit. Atque de 
priore loco Draegero prorsus assentiendum est. Suetonio 
enim, qui de suffigendi supplicio nondum mentionem fecit, si 
particula „quoniam" tanquam ex Caesaris sententia usus 
esset, scribendum fiiit: quoniam .... ante iuravisset; sin 
autem, sicut fecit, ipse narrationis partes suscepit, enuntiatum 
causale liunc in modum introducere debuit : quod ante iurave- 
rat. Altero vero de loco Draegero assentiri non possum. 
Nam Oaesar — siquidem Suetonius verba ipsius Caesaris 
afFert — de quaestione illa iratus interrogantem, cum parti- 
cula „quoniam*' utatur, tanquam coercere atque obruere vide- 
tur, quam vim in „qaod ' vel „quia*' particulis non inesse luce 
clarius est. 

2) De modorum post „quoniam" usu nihil monendum est, 
cum Suetonius vulgarem usum sequatur. Septies indicativum 
bene adiunxit, nisi quod C. 74. et Cal. 12. rem ex sua per- 
sona narrat, ^) coniunctivum quater ex orationis obliquae 
ratione. 



§4. 

Qnando. 

„Quando" particula, a Suetonio saepius usurpata, causa- 
liter posita non est nisi his locis: sexies cum indicativo: 



') Ilaec exempla ad verbum expressa modo protuli. 

C. 49: A. 91; G. 4; Vesp. 16'/) 25; Tit. 1; novies ciim 
eoniuuctivo: C. 7; 28; Tib, 2; 23; 25; Cal. 16; 47; Cl. 43:^ 
OMi. 9. Nus(iuam, id quod apitd alios scriptores saepissime 
fieri solet, liiiic particulae ^quidem*' appositum est. 

1) Atque de vi ac ratione huius particulae Reussius 
1. 1. p. 38. bene Kritzii ad Sallustii Jug. 102,9. annotationem 
profert: ,,Non satis accurate Rulmkenius ad Ter. Andr. 
IV, 5, 23. „quando" planc idem essc dicit, atque „quoniam'^; 
rectius F. A. Wolfius, cum ad Suet. Caes. c. 28. vim parti- 
culae cum Graeco sneid^ comparasset, ad Taciti Ann. I, 57. 
„quando" — inquit — non multum differt a causali „quod" 
seu .,quia'' latente quadam significatione temporis. Ita autem 
continetur utraque vis, ut a, temporis notione ad causae tran- 
seatur, siquidem, (juod certo aliquo tempore fit, pro causa 
Iiabetur alius rei instituendae". 

Quae explicatio, quamquam prorsus probanda est, tauien 
non in onmia exempla Suetoniana apte quadrat; in plerisque 
onim particulae vis ea est, ut tomporis significatio minime 
apparoat. Exempli cauj^a affero Cal. 16: „Titi Labieni, Cordi 
Cromuti, Cassi Severi scripta, senatus consultis abolita, requiri 
ot osse in manibus loctitarique permisit, quando maxime sua 
interesset, ut facta (iuao(iue posteris tradantur". Idem cadit 
in A. 91; Tib. 2; G. 4; Vesp..l6: 25; Tit. 1. Optime autem 
Wolfii oxplicatio convonit in CI. 43. ot in Oth. 9. et in Tib. 23., 
(luem locum latiore ambitu asciibo: ,,testamenti initium fuit: 
„Quoniam atrox fortuna Gaium et Lucium filios mihi eripuit, 
Tiberius Caesar milii ex partc dimidia et soxtante heres esto^*. 
(^uo et ipso aucta suspicio est opinantium, successorem asci- 
tuni oum necessitate magis (luam iudicio, quando ita praefari 
non abstinuerit". 

„Quando" saepius ad ])artieulac „quoniam" significationem 
accodore videmus, id quod Bromius impiimis monet C. 7; 28; 
49; Rulmkenius Cl. 43. Sed liaoc quaestio nonnunquam sub- 
tilior est, quam ut certo diiudicari possit. Minime autem 

^) Vesp. 16: „quocl et veri bimilius videtur, quanclo et male partis 
optime Uhu.s est" et Cl. 43: „cumque impubi teneroque adhuc, quando 
statura penuitteret, togam dare destiuassot, adiecit", a Baumgarten - Crnsio 
in glossario omittuutur, quamquam miuime dubitaudum est, quin particulao 
vis liis locis causalis sit. 

dubitandum puto, quin Tib. 25. particula „quando" idem valeat 
atque „quoniam", cum in enuntiato causali existimatio quaedam 
communis iusit. Legimus enim : „qaem niaxime casum timens, 
partes sibi, quas senatui liberet, tuendas in republica depo- 
poscit, quando universae sufficere solus nenio posset, nisi cum 
altero vel etiam cum pluribus." 

Memorabilis porro ^quando'* particulae usus exstat Tit. l : 
„Titus, cognomine paterno, amor ac deliciae generis humani 
(tantum illi ad promerendam omnium voluntatem vel ingenii 
vel artis vel fortunae superfuit, et, quod difficillimum est, in 
imperio, quando privatus atque etiam sub patre principe ne 
odio quidem, nedum vituperatione publica caruit) natus est , . ." 
,,Quando*^ enim liic non causam afFert enuntiati principalis, 
cur Tito tantum vel ingenii vel artis vel fortunae superfaerit, 
sed tauquam additamentum explicativum continet, cur scriptor 
adiunxerit „et, quod difflcillimum est, in imperio'*; hic enim, 
uisi fallor, sententiarum nexus est: tantum illi . . . superfuit, 
et, quod difficillimum est, in imperio, id quod eo magis comme- 
morandum vel mirandum est, quando privatus . . . non caruit. 

lam accedendum ad C. 28., quem locum corruptum esse 
omnes fatentur, sed de emendatione dissentiant. Itaque hoc 
de loco uberins disputare liceat. 

Suetonius igitur tradit, Caesarem summo studio id egisse, 
ut vel captivis offerendis vel auxiliis submittendis vel urbibus 
exornandis reges atque provincias per terrai*um orbem sibi 
conciliaret: „donec attonitis iam omnibus, et quorsum illa 
tenderent reputantibus, Marcus Claudius Marcellus consul 
edicto praefatus, de summa se republica acturum, retulit ad 
senatum, ut ei succederetur ante tempus, quoniam bello con- 
fecto pax esset ac dimitti deberet victor exercitus; et ne ab- 
sentis ratio comitiis haberetur, quando nec plebiscito Pompeius 
postea obrogasset. Acciderat autem, ut is legem de iure 
magistratuum ferens eo capite, quo petitione honorum absentes 
submovebat, ne Caesarem quidem exciperet, per oblivioneni: 
ac mox, lege iam in aes incisa et in aerarium condita, corri- 
geret errorem." Atque primum quidem, quamvis optimi codi- 
ces in voce „abrogasset" conspirent, certa tamen, quia vulgata 
neque intellegi neque defendi potest, existimanda est Bur- 
manni emendatio, ex editione R. Stephani pro .,abrogasset" 
legentis „obrogasset". Praeclare enim Ruhnkenius 1. 1. ad 

lumc locnm monet: „abrogatiir lex, cum prior alia posteriore 
prorsus tollitiir; obrogatur legi, cum aliquid ex priore lege 
mutatur/'^) Neque tamen hac emendatione comprobata omnes 
clifflcultates tolluntur. 

Altera enim fit controversia eademque non minoris mo- 
menti, utrum „quando nec" sit retinendum an cum 5". P. 
Gronovio emendandum ^quando et". Haec autem quaestio 
diiudicari non potest, nisi constat, quomodo vocabulum „ple- 
biscito" accipiendum sit. Quaeritur autem, utrum vox „plebis- 
cito" ad illud plebiscitum spectet, cuius Suetonius in cap. 26. 
mentionem fecit: effecisse Caesarem, „ut absenti sibi petitio 
secundi consulatus daretur," an de quolibet plebiscito agatur. 
Equidem, cum lectionem „quando nec'* tuear, verto „ein Ple- 
biscit^' at(iue vocabulum „plebiscito" casum ablativum intellego, 
ita ut verbi „obrogasset^^ obiectum „legi suae de iure magi- 
stratuum" suppleam. Talem igitur sententiarum nexum esse 
contendo: Caesaris absentis rationem ne habeamus, nam quam- 
quam illi absenti petitio secimdi consulatus concessa erat, 
tamen Pompei oblivione lioc privilegium est abolitum. Quod 
Pompeius lege iam in aes incisa et in aerarium condita erro- 
rem correxit, nullius momenti est, quia legi, quae integra 
Caesarem propter absentiam a consulatu petendo exclusetat, 
nisi plebiscito obrogari non potuerat. Qua in sententianim 
explicatione nescio quomodo haerere potuerint plerique editores, 
cum prorsus probanda siut, quae Casaubonus ad hunc locum 
annotat, quamquam de verbo „derogandi" disputat: „ut ei 
Ii^gi a Pompeio semel perlatae derogaretur, tam opus fuerat 
pi^puli auctoritatem intervenire, quam ante, cum in gratiam 

1) Vulgatam neque J. Casaubonus bene defendit, ueque Waltherus in 
„observationibus ad Suetonii Tranquilli vitas Caesarum". Nam qui Casau- 
bonum sequuntur, „abrogasset" hic pro „derogasset" positum esse arbi- 
trantur, quamquam propria verbi „derogandi" vis: ..partem Jegis infringere" 
prorsus aliena est a significatione verbi „abrogandi". Waltherum vero- hanc 
exi)licationem afferentem: „quando legem illam de comitiis sive id ipsum, . 
ut absentis nuUa ratio comitiis haberetur, Pompeius postea non plebiscito 
sod mero arbitrio abrogasset, excepto Caesare" Baumgarten-Crusius optime 
refellit: „iu ea interpretatione et duram esse omissionem accusativi „id" 
vel „legem", et verbum „abrogare" alieno sensu usurpari de exceptioue 
aliqua legi intrusa, cum proprie valeret: totam legem rogato de ea re po- 
pulo abolere." 

Caesaris fiierat factum prius plebiscitum sive rogatio, qua 
permittebatur ei abseuti petitio consulatus.*' 

2) In modis cum ^quando" particula coniunctis nihil est. 
quod recedat a communi usu. Sexies indicativus particulam 
sequitur, decies coniunctivus. 

Ex usu Suetoniano de consecutione temporum legibus 
grammaticorum adversatur Tib. 23., de quo loco sub 1, p. 36. 
disputavi. 



§-5. 

Siqnidem. 

In Caesarum vitis „siquidem" septies decies^) legitur: 
0. 9: 88; A. 2; 33; 99; Tib. 2; Cal. 49; Cl. 43; Ner. 5; 26; 
56; G. 13; Vit. 9; 18; Vesp. 20; Tit. 6; Uom 6. semper modo 
indicativo adiuncto. 

lam apud Ciceronem lianc particulam coniunctionis cau- 
salis locum obtinere quamquam viri docti exemplis docuerunt, 
tamen omnibus locis lianc dicendi formulam perinde atque 
„quoniam" causam omnibus notam significare concedendum 
non est. Xam si quis ex liac particula enuntiatum suspendit, 
dubitatio quaedam de eo, quod scribit, saepius illi non deesse 
videtur, quam rem duobus, ne longus sim, exemplis Suetonia- 
nis comparatis facile comprobaverim. 

Dom. 6. leguntur haec : „de qua victoria praesagiis prius 
quam nuntiis comperit, siqnidem ipso, quo dimicatum ei'at die, 
statuam eius llomae insignis aquila circumplexa pinnis clan- 
gores laetissimos edidit: pauloque post occisum Antonium 
adeo vuigatum est, ut caput quoque adportatum eius vidisse 



*) Nam quod legimus Tib. 28: „exstat et sermo eius iii seiiatu perci- 
vilis: Siquidem locutus aliter fuorit, dabo operam, ut . . . . reddam; si 
perseveraverit, iu vicem eum odero", particula ^siquidem'* hic ouiuiuo uon 
causalis est, sed ad illud hypotheticum „si perseveraverit" spectat: itaque 
praestare puto particulam in duas partes solvi, id quod etiam Baumgarten- 
Crusius iu iudice suadet. 

se pleriqiie conteiKlerent," Cal. 49: „intraque quartuni mensem 
periit, ingentia facinora ausus et aliquanto maiora moliens. 
Si(iui(lem proposuerat Antium, deinde Alexandream commi- 
grare interempto piius utriusque ordinis electissimo quoque." 
In priore exemplo Suetonius iis, quae addita „siquidem'' par- 
ticula adiecit, illud praesagium tanquam ex vano liaustum in 
dubium vocare videtnr, in altero contra causalem particulam 
esse dilucidissime intellegi potest ex verbis sequentibus, quibus 
Suetonius, quae modo narravit, probabilia reddei^e vult: „quod 
ne cui dubium videatur, in secretis eius reperti sunt duo 
libelli diverso titulo, alteri gladius, alteri pugio index erat; 
ambo nomina et notas continebant morti destinatoium." 

Porro non incommodum erit breviter annotare, enuntiata 
a „siquidem" particula pendentia interdum non toti enuntiationi 
praecedenti causam adiungere sed uni tantuni voci, id quod 
omnino in coniunctionum usu saepissime invenitur. Hoc, ut 
alia exempla omittam, cadit in A. 2: „is (sc. C. Rufus) 
(luaestorius Gnaeum et Gaium procreavit, a ([uibus duplex 
Octaviorum familia defluxit condicione diversa. SiquideniGnaeus 
et deinceps ab eo relifpu omnes functi sunt lionoribus sunimis." 



§ 6. 

Qaatenus^ qaippe, ut qui. 

„Quatenus" particulam a causalis coniunctionis ^quoniain ^ 
signilicatione non discedentem semel reperias; sequitur autem, 
cuni oratio obliqua sit, verbi liniti coniunctivus. Cl. 26: 
„(iuatenus sibi matrimonia male cederent, permansurum se in 
coelibatu*'. 

„Quippe'' haud i'aro cum coniunctionibus „cum" ^ubi'' 
„si'' „etsi" coniunctum usurpatur, aut ante pronomen rela- 
tivum, (iui causalem tribuat vim,^) ponitur. Apud Suetoniuni 
bis legitur ante participia sine verbo tinito: Tib. 69: „circa 

1) Kiihnerus 1. 1. II, 2, § 104, 3, A. 2: „a(i augeiidam causam aute 
relativa noii raro adverbia „ut" ,,als ein f?olclier, welclier", „quippe'* „ut- 
pote" coUocantur. Inest in bis compositionibus vis nostri „da ja". Aputl 
Suetouium praeter „ut" adverbium pronomini relativo antepositum iuveni 
nullum« 

deos ac religiones neglegentior, quippe addictus mathematicae. 
plenusque persuasionis, cuncta fato agi." Additur causa, cur 
deos atque religiones neglexerit Tiberius. 

Otho. 9 : „ac statim moriendi impetum cepit, .... magis 
pudore, ne . . . . perseveraret, quam desperatione ulla aut diffi- 
dentia copiaruni: quippe residuis integrisque etiam nunc, 
quas secum ad secundos casus detinuerat, et supervenientibus 
aliis e Dalmatia, Pannoniaque et Moesia, ne victis quidem 
adeo afflictis, ut non in ultionem ignorainiae quidvis discri- 

minis ultro et vel solae subirent.** Verba „quippe 

subirent'* ad praecedentia „desperatione ulla aut dilfidentia'* 
ita spectant, ut „quippe residuis integrisque . . . et super- 
venientibus aliis^' referenda sint ad vocem ,,desperatione", 
verba „ne victis qiiidem adeo afflictis (sc. et quippe ne . . . 
quidem)'* ad vocem „diffidentia". Itaque duo membra enuntiati 
ex „quippe'' suspensi davvSeuxcig posita sunt. 

Restat, ut de relativo pronomine cum „ut" coniuncto 
dicam. invenitnr undecies. Sic 0. 54: ,,societates et regna 
pretio dedit, ut qui uni Ptolemaeo prope sex milia talentorum 
suo Pompei(\ue nomine abstulerit.'' 

, PoiTO „ut qui'' (nom. sing.): A. 30: (i(\; Cal.50; Ner. 33; 
G. 2: Vesp. 4; Tit. 3. 

„ut quam": Tib. 7. 

.,ut quas": Cal. 24. 

.,ut in quibus**: A. 72. 
Huic dicendi formulae Suetonius semper modum coniunc- 
tivum subiungit: temporibus autem ita utitur, ut a vulgari 
dicendi moro saepius recedat. Nam exceptis tribus locis 
(A. 72: ,.Iiabitavit, ut in quibus . . . essent"; Tib. 7: ,.impro- 
baret, ut quam sensisset''; Tit. 3: „erat, ut qui cantaret et 
psalleret'^;) perfecta coniunctivi leguntur temporibus secun- 
dariis in enuntiatione principali praecedentibus. *) Haec con- 



1) Quantopere Suetonius in enuntiatis consecutivis hunc perfecti usum 
in deliciis habuerit, inde api)aret, quod in vita Caesaris quadraj;inta tria 
sunt enuntiata ex „ut" consecutivo suspensa, (luorum in numero Suetonius 
octies decies tempora primaria posuit, quamquani in enuntiato principali 
leffimus secnndaria. Saepe etiam Suetonius ad eam licentiam progreditur, 
ut in eodem enuntiato tempore et perfecto et imperfecto promiscne utatur, 
quo de usu conferas velim exempla a Thimm 1. 1. p. 83. § 5. et a Bagge 
1. 1. p i)4. alhita. 

secutionis tenipornm ratio omnino Suetonio valde placuisse 
videtur, qua de re Tliimm h 1. p. 82, § 4. et Bagge 1. 1. p. 94. 
uberrime et accuratissimo disputant. Post „quod'* particulam 
autem Suetonius perfectum coniunctivi usurpat 0. 78; Tib. 5; 
53; post „quia^' 01. 38: post „quando'' Tib. 23. Promisciie 
temporibus primariis et secundariis utitur post „quod^' G. 3. 
Causam autem ac rationem huius dicendi geneiis recte 
exposuit Baumgarten-Crusiiis, qui, lianc quoque enuntiata 
coniimgendi propiiotatem Suetonii ad rhetorum et grammati- 
corum scholas revocandam esse ratus, in corollario § 6. acu- 
tissime disserit: ^eiusdem autem est generis, quod omnis 
oratio Suetonii peifecto tempore procedit, unde statim cogno- 
scas, non vivam narrationem eum exhibere, sed ex monumentis 
simpliciter, quae facta sint, referrc, ita ut brevitatem magis 
cum diligentia coniunctam, quam uberioi^em ornatum curet . . . 
Gravius auteni est, neque mediocris ad crisin momenti, quod 
inde secutum est , ut subiuncta etiam commata perfecto 
coniunctivi annecteret. Quod enim Celeb. Wolfius ad C. 6. 
monet, rationem eius rei ex vulgaribus praeceptis de conse- 
cutione temporum reddi non posse, sed sensum quendam 
grammaticum nihil mutandum esse docere, id ostendit, acu- 
tissinuim virum statim perspexisse, Suetonium aliter scribere 
non potuisse, quamvis altius in rem inquircrc supersederit. 
Ex iis, quae disputavimus, causam etiam elucere putamus. 
Xam qui nari-ando vivam rerum gestarum imaginem proponit, 
inque media re simul cum lectoribus versatur, imperfectum 
adhibeat necesse est ex ipsa historiae natura. Contra, qui 
veluti magistri personam gerit docens, i-em omnino accidisso, 
ubi eventum rei addit, non potest, quin eadem simplicitate et 
quasi tranquillitate formis utatur, ([uae tempus modo, non 
momenta tempoiis 8ignifi.cent." 

Quae verba causam maxime probabilem afferunt, nisi quod 
doctissimus ille vir cum „Suetonium aliter scribere non po- 
tuisse'' contendat, longissime a vero abest. Bene enini Thimm 
1. 1. p. 3. monet, Suetonium non solum fere totidem imperfecta 

1) lam .siipra haec oxempla aserip??i ]). 27, 33, 39. De Cl. 3S. 
(160,24) autem: „qiiod aliter evasuriis perventurusque non fuerit" a Thirami 
partibus diseedo. Suetonium enim ex. hitinitatis legibus perfectum coniunc- 
tivi coniugationis, quam dicunt, periphrasticae i)Osuisse, § 1, II, 2, d, p. 27. 
satis demonstrassc mihi videor. 

coinunctivi usnrpare, qnot peifecta, sed etiam tempore perfecto 
et imperfec.to non raro promiscue uti, Hunc usum promiscuum 
Baumgarten-Crusius non probavit, ita ut saepius concinnitatis 
causa tempora inter se accommodaret. Etiam Rothius non- 
nunquam peccavit, qui tamen in praef. p. XXXVI. compositis 
exemplis huc spectantibus addit: „quae exempla eo libentius 
congessi, quod nonnulla temere in liac quoque editione ad 
regulam artis correcta sunt." 

Itaque omissis aliis locis, qui ad nostram disputatiunculam 
non pertinent, etiam Rotliio in praefatione quidem probante 
scribendum est Vesp. 4: „rediit nihilo opulentior, ut qui 
omnia praedia fratri obligaret necessarioque .... descen- 
dorit." In textum ipsum Rotliius Egnatium secutus „obligarit'* 
i*ecepit. 

Yita. 

Natns snm Aoiiiilins IIn«*o Otto Traclimann Krotoscliini, 
in opi)i(lo Posnaniensi, die 25. m. Febr. anni li. s. TJX. ])atn> 
Otto, matre ]\raria, e gonte ^Jebeskv, ([uos ex complexu milii 
(^reptos iam diu veliemc^uter Ingeo. Kidei addietus sum evan- 
g(di(^ae. 

Litterarum rudimentis imbutns sum in scliola universali 
et patriae et Plesclu^ui, ([uam in urbem parentes in aununi 
commigraverant. necimum annum agens in gymnasium Krt)- 
toscliiniense receptus suui, (|Uod tunc a (Jladiscliio, sen(* vene- 
rabili, gnbernabaj^ir, uunc rieuchtenbergero rectore iloret. 
Leuchteul)(^rgeri et (Jiintlieri, virorum et humanissimorum et 
benevolentftj^morum, egregia disci])Iina usus vere anni li. s. 
LXXIX.^natnritatis testimonium ade])tus sum. 

\\ s|u;liis i)liih)h>gicis operam darem, postt^a Berolinum 
me contuli^ ubi i)er octo sem(\^tiia — per tertium et (luartum 
simul nijlitiae annum absolvi — in scholas veni praecipue 
])rofessorum clarissimorum: ('nrtius, Hiibnei', Kirchhoif, Laza- 
lus, Lepsius, Lotze, aMilllenholl', Robert, Scherer, Vahlen, 
Wattenbach, Zeller. Iknigne veniam mihi (h^derunt, ut exer- 
citatioues fiv(iuentarem phih)logicas Hiibner et Vahlen per 
tria semestria, per unum epigraphicas Kiichholf, Aristoteleas 
Zeller. Th(M)discas Scli(M'er. 

(^uos viros praestantissimos mMiue minus illos, a (luibus 
antea bonas artes didici, ()])tinie de me esse mei-itos, grato 
animo ])r(»titeor, debitam(|ue sem])er iis habebo graliam. 

